ཤོད་སྟངས་གཉིས་པ་དེར་གཉའ་ཁྲི་བཙན་པོ་བོད་ཀ་གཡག་དྲུག་གི་རྗེ་བོར་བཀོད་པའི་རྒྱུ་མཚན་དུ་ཡབ་ལྷ་བདག་དྲུག་དང་གཉའ་ཁྲི་བཙན་པོའི་བར་གྱི་ཤ་ཁྲག་རུས་རྒྱུད་ཀྱི་འབྲེལ་བ་ལས་གསལ་བཤད་བྱས་ཡོད།དེ་ཡང་ཤོད་སྟངས་དེ་ནི་ཉེ་དེང་གི་མཁས་པས་ཐོག་མར་གླེང་བ་ཞིག་མ་ཡིན་པར་དེ་ནི་བོད་བཙན་པོའི་དུས་སྐབས་ཀྱི་ཡི་གེ་སྟེ།ཀོང་པོ་དེ་མོའི་བྲག་བརྐོས་ཡི་གེ་དང་ཏུན་ཧོང་ཤོག་དྲིལ་སོགས་སུ་གསལ་བ་ཞིག་ཡིན་པས་ན།ང་ཚོས་བཤད་ཚུལ་གཉིས་པའི་སྒྲུབ་བྱེད་ལ་ཡང་དག་པའི་ར་སྤྲོད་བྱེད་ཐུབ་ལ།དེ་བས་ཤ་ཁྲག་རུས་རྒྱུད་ཀྱི་འབྲེལ་བར་བརྟེན་ནས་གཉའ་ཁྲི་བཙན་པོ་བོད་ཀ་གཡག་དྲུག་གི་རྗེ་བོར་བཀོད་པ་དེ་ནི་དོན་དངོས་འཚོ་བའི་འཕེལ་རིམ་དང་འགྱུར་ལྡོག་དངོས་ཡིན་པའི་སྣང་ཚུལ་ཞིག་སྦྱིན་ཐུབ།